Ինստիտուտի ռեկտոր, մանկ. գիտ. դոկտոր, պրոֆեսոր, ֆիզկուլտուրայի վաստակավոր գործիչ, «Մովսես Խորենացի» մեդալակիր, Հայաստանի ազգային օլիմպիական ակադեմիայի նախագահ, ԱՕԿ փոխնախագահ Վահրամ ԱՌԱՔԵԼՅԱՆԻ հետ մեր զրույցը, բարեբախտաբար, միայն մտահոգություններից չի բաղկացած, և լավատեսությունն էլ ոչ թե սոսկ ցանկություն էր կամ հեռանկարային, այլ կոնկրետ փաստերի վրա խարսխված: - Մեր գլխավոր սկզբունքն է ինստիտուտ ընդունել հանրապետության լավագույն մարզիկներին, նրանց, ովքեր իրենց մարզավիճակով լուրջ հույսեր են ներշնչում և, իհարկե, մարզաշխարհում արդեն բարձր արդյունքներ արձանագրած երիտասարդներին, ովքեր ինչ-ինչ պատճառնե րով չեն հասցրել մասնագիտական կրթություն ստանալ: Ամենակարևորը` առո°ղջ մարդկանց: Եվ պատահական չէ, որ մասնագիտականներից էլ առաջ առաջին քննությունը բուժզննումն է: Ինձ շատ ուրախացնում է, որ տարեցտարի ստվարանում է մեր դիմորդների բանակը: Այս իրողությունը նախ փաստում է, որ սպջորտը շարունակում է իր հաղթարշավը, և ապա մեծանում է մեր բուհի համարումը: Միաժամանակ այս հանգամանքը առավելագույնս մեծացնում է մեր պատասխանատվությունը: Այսօր բոլորն են տեսնում և տեղեկանում, թե որքան հզորանում է սպորտը, և միջազգային ինչ հաղթանակներ են նվաճում մեր մարզիկները: Ինչ խոսք, մեր ջանքերը, երևի, ավելի համեստ արդյունքներ կգրանցեին, եթե մեր պետական այրերը` հանձին ՀՀ Նախագահի, Վարչապետի, գործնական այսքան մեծ ուշադրություն չհատկացնեին բնագավառին: Ի վերջո, պետական աջակցության շնորհիվ են վերանորոգվում մեր մարզաբազաները, կառուցվում ու խնամքով կահավորվում են միջազգային չափանիշներին համապատասխան: Առաջին հերթին սա է տրամադրում երիտասարդներին` նվիրվելու սպորտին: Անուրանալի է, իհարկե, Հայաստանի ազգային օլիմպիական կոմիտեի նախագահ, ճանաչված բարերար Գագիկ Ծառուկյանի ներդրումն այս բնագավառում: Նրա և ՀՀ Կառավարությանն առընթեր ֆիզկուլտուրայի և սպորտի պետական կոմիտեի նախագահ Իշխան Զաքարյանի պահանջկոտությունը առաջին հերթին նրանց աջակցությամբ է պայմանավորվում: Ուրախությամբ եմ ուզում փաստել, որ մեր բուհը համալրված է լավագույն մարզիկ-մանկավարժներով. նրանցից ավելի քան 40-ը դոկտորներ, պրոֆեսորներ են, 30-ից ավելին` վաստակավոր մարզիկներ, ավելի քան 20-ը` օլիմպիական կոմիտեի անդամներ: Շատ կարևոր է, որ մեր դասախոսներից շատերը նաև տարբեր մարզաձևերի ավագ մարզիչներ են: Ի դեպ` տարբեր առաջնություններում հաղթող ճանաչված դիմորդներին մենք ինստիտուտ ենք ընդունում հարցազրույցով. այս տարի տարբեր մարզաձևերից Եվրոպայի մրցանակակիրներ դարձած ինը մարզիկներ հաջողությամբ են անցել հարցազրույցը: Ինչո՞ւ չէ` նաև մեր ուսանողներով ենք հպարտանում: Եվ ոչ միայն մենք. մեր ողջ ժողովուրդն է պարծենում, երբ միջազգային արենաներում հայ մարզիկների շնորհիվ բարձրացվում է հայոց եռագույնը: - Բուհում շատերը (թե° դասախոսներից և թե° ուսանողներից) նշում են, որ հաջողությունների գրավականներից մեկն էլ ինստիտուտում ձևավորված փոխըմբռնման մթնոլորտն է, որի շնորհիվ պահանջկոտությունը հակասություններ չի ծնում: Իսկ ցանկացած աշխատավայրում մարդկային հարաբերությունները, աշխատանքային մթնոլորտը պայմանավորված են ղեկավարի անձով... - Ես այս բուհն եմ ավարտել, որպես մարզիկ և մարզիչ` ձևավորվել եմ այստեղ, ավարտելուց հետո անդամագրվել եմ այս կոլեկտիվին և որպես մանկավարժ էլ աճել եմ բոլորի աչքի առաջ: Եղել եմ դասախոս, հետո` ամբիոնի վարիչ, ապա` դեկան, հետո միայն` ռեկտոր: Մի՞թե այս ուղին չի հուշում, որ սոսկ չոր պաշտոնականությունը չէր կարող ուղեկիցս լինել: Այստեղ «ուրիշի հոգս» ասվածը չկա. բոլորը պատրաստակամ են միմյանց նկատմամբ և պարտավորված բուհի հեղինակությամբ: Հրաշալի աշխատակազմ ունենք, և բոլոր այն պայմանները, որ կան այսօր` համատեղ ջանքերով ենք ստեղծել: Ես շատ կարևորում եմ դասախոսների տրամադրվածությունը, իսկ դրա համար բարի կամք է հարկավոր, ջերմ հարաբերություններ: Ի դեպ, վաստակաշատ դասախոսներին իրենց տարիքը մենք երբեք չենք հիշեցնում: Ավելին` նրանց փորձն ու հմտությունները, անշահախնդիր խորհուրդները մեզ և մեզանից հետո էլ եկող հերթափոխին շատ է անհրաժեշտ: Երիտասարդ մանկավարժներով համալրված է ինստիտուտը, և շատ սերտ է կապը տարբեր սերունդների մասնագետների միջև: Այս ջերմ մթնոլորտին նպաստում է հատկապես երկարատև համատեղ աշխատանքը: Այս հանգամանքին մեծապես նպաստում է նաև այդ նպատակով ստեղծված մարզավարչական ակումբը, որի նախագահն է մարզաառողջարարական ֆակուլտետի դեկան, կենսաբանական գիտությունների թեկնածու, պրոֆեսոր, ՀՀ ֆիզիկական կուլտուրայի վաստակավոր աշխատող, օլիմպիական ակադեմիայի փոխնախագահ Անահիտ Հարությունյանը: Դասերից հետո մեր դասախոսական անձնակազմի անդամները տարբեր տարիքային խմբավորումներով (կանանց և տղամարդանց հավաքականներն առանձին-առանձին) զբաղվում են սպորտով: Այս կերպ և° մարզային հարաբերություններն են սերտանում, և° առողջ ապրելակերպն է ապահովվում: Այս առիթով չեմ կարող չասել, թե որքան անմիջական է կապը նաև ուսանողների հետ: Չկա այնպիսի մի օր, երբ մեր շրջանավարտներից գոնե մի քանիսը մեզ չայցելեն. նրանք ևս անկեղծորեն ուրախանում են ինստիտուտի հաջողություններով: - Փաստորեն, Դուք նաև մարզաբազաներով ապահովված լինելու խնդիր ունեք, բայց երևի թե այն եզակի ղեկավարներից եք, ով չի դժգոհում, թե բյուջեն է խանգարում, ուշադրությունն ու ֆինանսները բավարար չեն... - Ինչի՞ համար դժգոհեմ, ումի՞ց դժգոհեմ: Ես լավ գիտեմ մեր հնարավորությունները և փորձում եմ եղածը առավելագույնս ծառայեցնել նպատակին: Փա¯ռք Աստծո, մենք ամեն ինչ ունենք: Եվ ոչ ինքնագովազդով ենք հրապուրվում, ոչ էլ տեղի-անտեղի դժգոհում: Անլուծելի թվացող խնդիրները, հուսով եմ, մնացել են անցյալում: Մեր համակարգի շատ օղակներ ժամանակին նույնիսկ վաճառքի են հանվել: Սակայն մենք ամեն ինչ արել ենք` դրանք ինստիտուտին վերադարձնելու և այդ բազաներն այսօր մենք տնօրինում ենք այնպես, որպեսզի հնարավորինս նպատակասլացություն և արդյունավետություն ապահովվի: Ինստիտուտի լողավազանն, օրինակ, վերանորոգում է Գագիկ Ծառուկյանը, հիմնանո րոգումից հետո այն կօգտագործենք ԱՕԿ-ի հետ համատեղ: Նույնը կարող եմ ասել թենիսի կորտերի, ֆուտբոլի դաշտի մասին. օրվա մի մասը դրանք օգտագործում են մեր ուսանողները, այնուհետև ազգաբնակչության լայն շրջանակներ հնարավորություն ունեն կոփել իրենց առողջությունն այնտեղ: Հավանաբար նկատել եք ինստիտուտի բակում կառուցվող նոր շինությունը. մեկ-երկու ամիս հետո այն շահագործման կհանձնվի` մարզվելու լավագույն պայմաններ ընձեռելով սուսերամարտիկներին, ծանրամարտիկներին: - Քաղաքականությունն, ասում են, թափանցել է մեր կյանքի ամեն ասպարեզ. բուհը տուրք տալի՞ս է դրան: - Մեզ համար գոյություն ունի մեկ քաղաքականություն` նպաստել սպորտի զարգացմանը, մարզիկների և մարզիչների արժանի հերթափոխ պատրաստել և ներածին չափով բարձր պահել երկրի վարկանիշը: Հ. Գ. Վ. Առաքելյանը նաև ուսումնական ձեռնարկների հեղինակ է: Անցած տարի նրա ղեկավարությամբ կազմված և հրատարակված «Օլիմպիական խաղեր. օլիմպիզմ. օլիմպիական գաղափարներ` յուրաքանչյուրին» (6-9 տարեկանների համար) և «Օլիմպիական խաղերի ուսումնական նյութերի ժողովածու» (10-15 տարեկանների համար) ձեռնարկները լավագույն նվեր էին պատանի մարզասերներին` համեմված հետաքրքրաշարժ պատմություններով և մարզական ժամանցներով: